IRANIN TUKEMAT JOUKOT JA POLIITTISET RYHMÄT

Quds-joukot (Iran)

Iranin vallankumouskaartin ulkomaisille sota-alueille lähettämä eliittijoukko. Sotii ja johtaa paikallisia liittolaisjoukkoja Irakissa, Syyriassa ja Jemenissä. Noin 15 000 sotilasta ja sotilasneuvonantajaa. Vahvasti ja nykyaikaisesti aseistettu. Johtajana kenraali Qassem Soleimani.

Hizbollah (Libanon, Syyria)

Libanonin šiiamuslimien poliittinen ja aseellinen järjestö, joka perustettiin vastustamaan Israelin vuoden 1982 hyökkäystä Libanoniin. Noin 50 000 hyvin koulutettua ja kokenutta asemiestä. Iran aseistaa, rahoittaa ja tukee ryhmä. Sotii Syyriassa hallituksen puolella Iranin vallankumouskaartin ja Hashd-al Shaabin rinnalla. Voitti toukokuussa Libanonin parlamenttivaalit selvästi, sai liittolaisineen 67 parlamentin 128 paikasta. Ylläpitää laajoja avustus- ja peruspalveluohjelmia.

Islamilainen Jihad (Palestiina)

Erityisesti Gazan alueella toimiva noin tuhannen aktiivijäsenen äärijärjestö, jonka tavoitteena on Israelin tuhoaminen. Tekee aseellisia ja itsemurhaiskuja israelilaiskohteisiin eikä osallistu poliittisiin neuvotteluihin Palestiinan tulevaisuudesta. Gazaa hallitsevan islamilaisen äärijärjestön Hamasin vastustaja.

Liwa Fatemijun (Syyria)

Iranin lähinnä afgaanipakolaisista kokoama ja varustama asejärjestö. Perustettiin vuonna 2014 sotimaan Syyriassa Iranin vallankumouskaartin komennossa. Noin 12 000 – 14 000 asemiestä, jotka ovat pääasiassa hazaroita eli persiaa puhuvia šiia-afgaaneja.

Hashd al-Shaabi ja Fatah (Irak)

Irakissa toimivien iranilaismielisten šiia-asejärjestöjen yhteenliittymä, jonka Irakin hallitus on virallistanut osaksi maan armeijaa. Noin 150 000 asemiestä. Merkittävä osuus äärijärjestö Isisin kukistamisessa. Iran aseistaa, rahoittaa ja tarjoaa sotilaallista apua ja osaamista. Toimii monin paikoin Iranin vallankumouskaartin komennossa. Fatah on Hashd-al Shaabin poliittinen siipi, joka sai toiseksi eniten kansanedustajia Irakin parlamenttivaaleissa.

Ylin vallankumous-komitea eli huthi-kapinalliset (Jemen)

Iran varustaa šiiakapinallisten aseellista ja poliittista liikettä, joka käynnisti Jemenin sisällissodan vuonna 2014. 100 000 asemiestä. Pitää hallussaan Jemenin pääkapunkia Sanaata.